Offentliggørelse af en ansøgning om godkendelse af en væsentlig ændring af en varespecifikation i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2022/C 397/11)

Denne offentliggørelse giver ret til at gøre indsigelse mod ansøgningen om ændring, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring, jf. artikel 53, stk. 2, første afsnit, i forordning (EU) nr. 1151/2012

»Robiola di Roccaverano«

EU-nr.: PDO-IT-0024-AM03 — 11.4.2022

BOB (X) BGB ( )

1. Ansøgende sammenslutning og legitim interesse

Consorzio per la Tutela del Formaggio Robiola di Roccaverano (konsortiet for beskyttelse af osten »Robiola di Roccaverano«), med base i Via Roma 8, 14050 Roccaverano (AT) Certificeret e-mail: robioladiroccaverano@pec.it

Konsortiet for beskyttelse af osten »Robiola di Roccaverano« består af producenter af »Robiola di Roccaverano«-ost. Sammenslutningen er berettiget til at indgive en ansøgning om ændring i henhold til artikel 13, stk. 1, i dekret nr. 12511 af 14. oktober 2013 fra det italienske ministerium for landbrug, fødevarer og skovbrug.

2. Medlemsstat eller tredjeland

Italien

3. Afsnit i varespecifikationen, som berøres af ændringen

☒ Produktets betegnelse

☐ Beskrivelse af produktet

☒ Geografisk område

☐ Bevis for oprindelse

☒ Produktionsmetode

☒ Tilknytning

☒ Mærkning

☐ Andet [angives nærmere]

4. Type ændring

☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB.

☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændring(er)

Betegnelse

— Denne ændring vedrører varespecifikationen og enhedsdokumentet for så vidt angår betegnelsen i henhold til varespecifikationens artikel 1, punkt 1, i enhedsdokumentet, idet betegnelsen ændres fra »Robiola di Roccaverano« til »Robiola di Roccaverano«/»Roccaverano«, som kan anvendes i flæng. I varespecifikationen og enhedsdokumentet er ordet »Roccaverano« derfor tilføjet sammen med »Robiola di Roccaverano«.

Den nuværende ordlyd:

»Robiola di Roccaverano«

er blevet ændret til:

»Robiola di Roccaverano«/»Roccaverano«

Produktet »Robiola di Roccaverano« eller »Roccaverano« (foreslået som alternativ betegnelse) er blevet så kendt og værdsat af forbrugerne, at det er blevet identificeret ved betegnelsen »Roccaverano« alene. Det er derfor ikke længere nødvendigt at sætte ordet »robiola« foran for at identificere produktet og dets egenskaber. Den nuværende anvendelse blandt landbrugsfødevarevirksomheder (producenter, distribution, restauranthandel) og forbrugere bør anerkendes, da de allerede sædvanligvis anvender betegnelsen Roccaverano som betegnelse for produktet. Tilføjelsen af betegnelsen »Roccaverano« (BOB) vil tydeliggøre den tætte tilknytning til området. Denne praksis er blevet endnu mere udbredt for bedre at kunne skelne produktet »Robiola di Roccaverano«/»Roccaverano« fra forskellige andre mejeriprodukter på markedet, der sælges som robiola, og som normalt henviser til en pasteuriseret komælksost, der er meget forskellig fra BOB-produktet.

Geografisk område

— Ændring af artikel 3 i varespecifikationen og punkt 4 i enhedsdokumentet Hele kommunen Cartosio, hvoraf kun en del er medtaget på nuværende tidspunkt, er blevet føjet til det geografiske område.

Den nuværende ordlyd:

»Det geografiske område omfatter følgende kommuner i provinsen Asti: Bubbio, Cessole, Loazzolo, Mombaldone, Monastero Bormida, Olmo Gentile, Roccaverano, San Giorgio Scarampi, Serole og Vesime og i provinsen Alessandria: Castelletto d'Erro, Denice, Malvicino, Merana, Montechiaro d'Acqui, Pareto, Ponti, Spigno Monferrato og den del af Cartosio kommune, der er beliggende på venstre side af floden Erro.«

er blevet ændret til:

»Det geografiske område omfatter følgende kommuner i provinsen Asti: Bubbio, Cessole, Loazzolo, Mombaldone, Monastero Bormida, Olmo Gentile, Roccaverano, San Giorgio Scarampi, Serole og Vesime og i provinsen Alessandria: Cartosio, Castelletto d'Erro, Denice, Malvicino, Merana, Montechiaro d'Acqui, Pareto, Ponti og Spigno Monferrato.«

Medtagelsen af hele Cartosio kommune berigtiger en fejl, der blev begået på tidspunktet for den oprindelige ansøgning om den beskyttede oprindelsesbetegnelse. Med hensyn til topografi og landskab adskiller de to bredder af Erro i kommunen Cartosio sig ikke væsentligt. Ud fra et agronomisk synspunkt og med særlig vægt på græsgange, foderafgrøder og dyrkningsmetoder adskiller Cartosio som helhed sig desuden ikke fra de øvrige kommuner i produktionsområdet »Robiola di Roccaverano«/»Roccaverano«.

Det samlede ULA i kommunen Cartosio består primært af græsarealer (38 % som blandet engareal), hvilket begrunder anmodningen — i forhold til den permanente karakter og den lave intensitet af de gedebedrifter, der anvendes til denne mælkeproduktion. Der er også en agronomisk og produktiv forbindelse inden for selve Cartosio kommune. Der findes en række bedrifter med hovedsæde i produktionsområdet »Robiola di Roccaverano«/»Roccaverano«, der forvalter jordlodder som blandet engareal, dvs. beregnet til produktion af foder med de samme egenskaber som dem, der anvendes til »Robiola di Roccaverano«/»Roccaverano«, men er beliggende i den del af Cartosio, der ikke er omfattet af den nuværende varespecifikation.

Produktionsmetode

— Ændring af artikel 4 i varespecifikationen og punkt 3.3 i enhedsdokumentet vedrørende de anvendte råvarer.

Den nuværende ordlyd:

»Artikel 4 Produktionsmetode Til fremstilling af »Robiola di Roccaverano« anvendes rå sødmælk fra geder af racerne Roccaverano og Camosciata Alpina og krydsninger heraf, fra får af racen Pecora delle Langhe og fra køer af racerne Piemontese og Bruna Alpina samt krydsninger heraf, udelukkende stammende fra produktionsområdet og med følgende procentsatser: rå ublandet eller blandet i forskellige forhold med mindst 50 % gedesødmælk sammen med rå ko- og/eller fåresødmælk op til højst 50 % stammende fra på hinanden følgende malkninger foretaget inden for en periode på mellem 24 og 48 timer. Procentdelen af de forskellige typer mælk, der anvendes til fremstilling af osten, skal angives på etiketten. Får og geder græsser i perioden fra 1. marts til 30. november og fodres med frisk og/eller tørret grøntfoder samt korn, bælgfrugter, olieholdige frø samt forarbejdninger heraf. Græsmarker, græsenge og skovområder skal være opført på en liste, som føres af kontrolorganet. Køerne græsser og fodres med frisk og/eller tørret grøntfoder samt korn, bælgfrugter, olieholdige frø samt forarbejdninger heraf. Alle dyrenes foder skal for mindst 80 % vedkommende stamme fra produktionsområdet. Det er forbudt at anvende majsensilage og grøn ensilage. Dyrenes foder må under ingen omstændigheder indeholde genmodificerede organismer. Det er ikke tilladt at bruge mælk fra intensivt opdræt.«

er blevet ændret til:

»Artikel 4 Produktionsmetode »Robiola di Roccaverano«/»Roccaverano« fremstilles af rå mælk, der udelukkende stammer fra produktionsområdet fra geder af racerne Roccaverano og Camosciata Alpina og krydsninger heraf, fra flere på hinanden følgende malkninger, der er foretaget inden for en periode på mellem 24 og 48 timer. Gederne græsser i perioden fra 1. marts til 30. november og fodres med frisk og/eller tørret grøntfoder samt korn, bælgfrugter, olieholdige frø samt forarbejdninger heraf. Græsmarker, græsenge og skovområder skal være opført på en liste, som føres af kontrolorganet. Mere end 80 % af dyrenes foder skal stamme fra produktionsområdet. Det er forbudt at anvende majsensilage og grøn ensilage. Dyrenes foder må under ingen omstændigheder indeholde genmodificerede organismer. Det er ikke tilladt at bruge mælk fra intensivt opdræt.«

Flere på hinanden følgende historiske tendenser viser prævalensen af halvekstensivt gedeopdræt i det pågældende område med en betydelig og voksende forekomst af lokale gederacer såsom Roccaverano. Ændringen af varespecifikationen til ren gedemælk tager højde for de faktiske forhold.

Der er i årtier kun anvendt meget lidt fåremælk og komælk i produktionen af »Robiola di Roccaverano«/»Roccaverano«, selv om den anvendte mælkemængde og antallet af producerede oste er steget. Den blandede mælkeproduktion er næsten nul. Reduktionen i antallet af køer, selv hvis man tager hensyn til både malke- og slagtekalve, og den ekstreme sjældenhed af moderfår i området »Robiola di Roccaverano«/»Roccaverano« er af en sådan art, at der ikke er mulighed for en betydelig blandet mælkeproduktion.

Dette ændringsforslag fremhæver også gedeavlens positive bidrag til økosystemet: Den bidrager til at bevare et typisk og skrøbeligt »husdyrlandskab« og til at beskytte mod risikoen for erosion og tab af biodiversitet ved at holde græsgange og græsarealer i god stand.

Dette understreger den gradvise genopretning af den sjældne Roccaverano-gederace, som sammen med Camosciata er en af de to gederacer, der er anerkendt i varespecifikationen.

Tilknytning

— Ændring af artikel 7 i varespecifikationen og punkt 5 i enhedsdokumentet vedrørende tilknytningen. Ændringen vedrører navnlig det sidste afsnit i den del, der vedrører det geografiske områdes specificitet. Ud over ændringen af betegnelsen tilpasses med ændringsforslaget dette punkt til ændringsforslaget vedrørende råvaren ved at fjerne henvisningerne til får og køer.

Den nuværende ordlyd:

»... Denne fodermasse, hvor næringsstofferne i form af forholdet mellem kulstof, vand, proteiner og vitaminer, findes i en naturlig balance, giver foder af høj kvalitet til fåre- og gedeavl såvel som til kvægavl. De særlige karakteristika ved en flora, der udmærker sig ved forskellige dufte og aromaer, sætter deres præg på den mælk, som bruges til fremstillingen af »Robiola di Roccaverano«, og giver den en duft, der adskiller den fra alle andre oste. Får og geder græsser også i skovene, der foruden at beskytte jordbunden også beskytter dyrene under hedebølger om sommeren.«

er blevet ændret til:

»... Denne fodermasse, hvor næringsstofferne i form af forholdet mellem kulstof, vand, proteiner og vitaminer, findes i en naturlig balance, giver foder af høj kvalitet til gedeavl. De særlige karakteristika ved en flora, der udmærker sig ved forskellige dufte og aromaer, sætter deres præg på den mælk, som bruges til fremstillingen af »Robiola di Roccaverano«/»Roccaverano«, og giver den en duft, der adskiller den fra alle andre oste. Geder græsser også i skovene, der foruden at beskytte jordbunden også beskytter dyrene under hedebølger om sommeren.«

Mærkning

— Ændringen vedrører varespecifikationens artikel 8 og punkt 3.7 i enhedsdokumentet Med ændringen ændres punktet om mærkning, idet det tilpasses til ændringen af betegnelsen og ændringen af de anvendte råvarer.

Den nuværende ordlyd:

Varespecifikation »Ved markedsføringen skal ostens emballage være lukket med et klæbende segl, hvorpå er angivet logoet for den beskyttede betegnelse bestående af et stiliseret »R«. I det grafiske symbol bestående af et stiliseret brunt »R« er der tegnet et takket tårn, der er inspireret af det gamle rådhustårn i Roccaverano; i R'ets hoved vises »Robiola di Roccaverano«-ostens form, og mellem bogstavets ben og ryg er der en grøn og gul linje, der bringer tankerne hen på Langa-bakkernes typiske græsmarker og enge. Bogstavet er omgivet af en mørkegrøn ring med inskriptionen »ROBIOLA DI ROCCAVERANO« med hvide versaler og nederst i midten en lille stiliseret hvid blomst. Hele logoet er trykt på hvid baggrund. Under logoet anføres producentvirksomhedens kode og etikettens løbenummer på okkergul baggrund, hvis »Robiola di Roccaverano« udelukkende er fremstillet af gedemælk, og på hvid baggrund, hvis den er fremstillet af blandet mælk. Procentdelen af de forskellige typer mælk, der anvendes, skal angives på etiketten. Det er først, efter at dette segl er blevet anbragt, at produktet kan markedsføres med den beskyttede oprindelsesbetegnelse »Robiola di Roccaverano«. Hver enkelt ost markedsføres hel, emballeret og forsynet med segl. Hvis osten »Robiola di Roccaverano« overføres uemballeret til modningslagre og/eller modningsvirksomheder, der opererer i produktionsområdet for at fortsætte modningen, skal den ledsages af et dokument, der viser: a) antallet af oste fremstillet af gedemælk og/eller antallet af oste fremstillet af blandet mælk b) ordene »Robiola di Roccaverano« c) nummeret på de respektive EU-logoer og deres serienumre.«

Enhedsdokument »Ved markedsføringen skal ostens emballage være lukket med et klæbende segl, hvorpå er angivet logoet for den beskyttede betegnelse bestående af et stiliseret »R«. I det grafiske symbol bestående af et stiliseret brunt »R« er der tegnet et takket tårn, der er inspireret af det gamle rådhustårn i Roccaverano; i R'ets hoved vises »Robiola di Roccaverano«-ostens form, og mellem bogstavets ben og ryg er der en grøn og gul linje, der bringer tankerne hen på Langa-bakkernes typiske græsmarker og enge. Bogstavet er omgivet af en mørkegrøn ring med inskriptionen »ROBIOLA DI ROCCAVERANO« med hvide versaler og nederst i midten en lille stiliseret hvid blomst. Hele logoet er trykt på hvid baggrund. Under logoet anføres producentvirksomhedens kode og etikettens løbenummer på okkergul baggrund, hvis »Robiola di Roccaverano« udelukkende er fremstillet af gedemælk, og på hvid baggrund, hvis den er fremstillet af blandet mælk. Procentdelen af de forskellige typer mælk, der anvendes, skal angives på etiketten. Hver enkelt ost markedsføres hel, emballeret og forsynet med segl.«

er blevet ændret til:

Produktspecifikation og enhedsdokument »Ved markedsføringen skal ostens emballage være lukket med et klæbende segl, hvorpå er angivet logoet for den beskyttede betegnelse. Under logoet anføres producentvirksomhedens kode og etikettens løbenummer på okkergul baggrund. Det er først, efter at dette segl er blevet anbragt, at produktet kan markedsføres med enten den beskyttede oprindelsesbetegnelse »Robiola di Roccaverano« eller »Roccaverano«. Etiketten skal indeholde navn, firmanavn og adresse på modningslageret/emballeringsvirksomheden. Der må desuden ikke anføres andre oplysninger end de udtrykkeligt tilladte. Det er tilladt at henvise til navne, firmanavne eller mærker, blot de ikke er af rosende karakter og ikke vildleder køberen. Det er også tilladt at henvise til andre troværdige og verificerbare kilder, som er tilladt ifølge gældende lovgivning, blot de ikke strider mod denne varespecifikations formål og indhold. Hver enkelt ost markedsføres hel, emballeret og forsynet med segl. Hvis osten »Robiola di Roccaverano«/»Roccaverano« overføres uemballeret til modningslagre og/eller modningsvirksomheder, der opererer i produktionsområdet for at fortsætte modningen, skal den ledsages af et dokument, der viser: ordene »Robiola di Roccaverano« eller »Roccaverano«, antallet af fremstillede oste, antallet af de respektive EU-logoer og deres serienumre. Logoet for den beskyttede betegnelse består af et stiliseret »R«: I det grafiske symbol bestående af et stiliseret brunt »R« er der tegnet et takket tårn, der er inspireret af det gamle rådhustårn i Roccaverano; i R'ets hoved vises »Robiola di Roccaverano«/»Roccaverano«-ostens form, og mellem bogstavets ben og ryg er der en grøn og gul linje, der bringer tankerne hen på Langa-bakkernes typiske græsmarker og enge. Bogstavet er omgivet af en mørkegrøn ring med inskriptionen »ROCCAVERANO« med hvide versaler og nederst i midten en lille stiliseret hvid blomst. Hele logoet er trykt på hvid baggrund. «

ENHEDSDOKUMENT

»Robiola di Roccaverano/Roccaverano«

EU-nr.: PDO-IT-0024-AM03 — 11.4.2022

BOB (X) BGB ( )

1. Betegnelse

»Robiola di Roccaverano/Roccaverano«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.3. Oste

3.2. Beskrivelse af produktet med betegnelsen i punkt 1

»Robiola di Roccaverano/Roccaverano« fremstilles hele året. Det er en ost, der fremstilles ved anvendelse af frisk ostemasse, som modnes eller lagres.

»Robiola di Roccaverano/Roccaverano« (BOB) er cylindrisk med flad over- og underside med en let fremtrædende kant og let udadbuede sider. Oversidens diameter måler 10-14 cm, og osten er 2,5-4 cm høj. Ostens vægt varierer fra 250 til 400 g. Disse parametre gælder for produktet efter minimumsmodningsperioden.

»Robiola di Roccaverano/Roccaverano« skal overholde følgende parametre for fedtindhold, mælkeproteiner og aske på den tredje modningsdag:

Fedt: mindst 40 % beregnet på grundlag af tørstofindholdet

Mælkeproteiner: mindst 34 % beregnet på grundlag af tørstofindholdet

Aske: mindst 3 % beregnet på grundlag af tørstofindholdet.

»Robiola di Roccaverano/Roccaverano«-ostens organoleptiske egenskaber udmærker sig alt efter modningen således:

prodotto fresco (frisk ost) efter 4-10 dages modning: skorpe: kan eventuelt vise sig i form af en let naturlig skimmeldannelse eller ikke være til stede; udseende: mælkehvid eller gullig; ostemasse: mælkehvid; struktur: cremet og blød; smag og lugt: delikat, fyldig og/eller lettere syrlig

prodotto affinato (lagret ost) efter 11 dages modning: skorpe: dækket af naturlig skimmeldannelse; udseende: flødefarvet, gullig eller lettere rødlig; ostemasse: mælkehvid; struktur: blød og lidt kompakt, efterhånden som modningen skrider frem; kan være cremet i det smagsfyldige lag under overfladen.

I »Robiola di Roccaverano/Roccaverano« udvikler duft- og smagsnuancer sig under lagringen og kan blive skarpe.

3.3. Foder (kun for animalske produkter) og råvarer (kun for forarbejdede produkter)

3.3.1. Råvarer (kun for forarbejdede produkter)

»Robiola di Roccaverano«/»Roccaverano« fremstilles af rå mælk, der udelukkende stammer fra produktionsområdet fra geder af racerne Roccaverano og Camosciata Alpina og krydsninger heraf, fra flere på hinanden følgende malkninger, der er foretaget inden for en periode på mellem 24 og 48 timer.

3.3.2. Foder (kun for animalske produkter)

Gederne græsser i perioden fra 1. marts til 30. november og fodres med frisk og/eller tørret grøntfoder samt korn, bælgfrugter, olieholdige frø samt forarbejdninger heraf. Græsmarker, græsenge og skovområder skal være opført på en liste, som føres af kontrolorganet. Alle dyrenes foder skal for mindst 80 % vedkommende stamme fra produktionsområdet. Det er forbudt at anvende majsensilage og grøn ensilage. Dyrenes foder må under ingen omstændigheder indeholde genmodificerede organismer. Det er ikke tilladt at bruge mælk fra intensivt opdræt.

3.4. Specifikke etaper af produktionen, som skal finde sted i det afgrænsede geografiske område

Opdræt, hvorfra der bruges mælk til fremstillingen af »Robiola di Roccaverano/Roccaverano«, skal være beliggende i det afgrænsede geografiske område.

Mælken skal fremstilles, og osten skal forarbejdes og modnes inden for det afgrænsede geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

Emballeringen skal foregå i produktionsområdet, da ostemassen er frisk og blød, og den manglende skorpe kan medføre, at osten udtørrer, iltes eller ændres på grund af fedtindholdet. Det er desuden ikke muligt på produktionstidspunktet at mærke selve osten på en uudslettelig måde, da den ikke har nogen skorpe.

3.6. Særlige regler for mærkning af det produkt, som betegnelsen henviser til

Ved markedsføringen skal ostens emballage være lukket med et klæbende segl, hvorpå er angivet logoet for den beskyttede betegnelse. Under logoet anføres producentvirksomhedens kode og etikettens løbenummer på okkergul baggrund. Det er først, efter at dette segl er blevet anbragt, at produktet kan markedsføres med enten den beskyttede oprindelsesbetegnelse »Robiola di Roccaverano« eller »Roccaverano«. Etiketten skal indeholde navn, firmanavn og adresse på modningslageret/emballeringsvirksomheden. Der må desuden ikke anføres andre oplysninger end de udtrykkeligt tilladte. Det er tilladt at henvise til navne, firmanavne eller mærker, blot de ikke er af rosende karakter og ikke vildleder køberen. Det er også tilladt at henvise til andre troværdige og verificerbare kilder, som er tilladt ifølge gældende lovgivning, blot de ikke strider mod denne varespecifikations formål og indhold.

Hver enkelt ost markedsføres hel, emballeret og forsynet med segl. Hvis osten »Robiola di Roccaverano«/»Roccaverano« overføres uemballeret til modningslagre og/eller modningsvirksomheder, der opererer i produktionsområdet for at fortsætte modningen, skal den ledsages af et dokument, der viser: ordene »Robiola di Roccaverano«/»Roccaverano«, antallet af fremstillede oste, antallet af de respektive EU-logoer og deres serienumre.

Logoet for den beskyttede betegnelse består af et stiliseret »R«: I det grafiske symbol bestående af et stiliseret brunt »R« er der tegnet et takket tårn, der er inspireret af det gamle rådhustårn i Roccaverano; i R'ets hoved vises »Robiola di Roccaverano«/»Roccaverano«-ostens form, og mellem bogstavets ben og ryg er der en grøn og gul linje, der bringer tankerne hen på Langa-bakkernes typiske græsmarker og enge. Bogstavet er omgivet af en mørkegrøn ring med inskriptionen »Roccaverano« med hvide versaler og nederst i midten en lille stiliseret hvid blomst. Hele logoet er trykt på hvid baggrund.

4. Kort angivelse af det geografiske områdes afgrænsning

Det geografiske område omfatter følgende kommuner i provinsen Asti: Bubbio, Cessole, Loazzolo, Mombaldone, Monastero Bormida, Olmo Gentile, Roccaverano, San Giorgio Scarampi, Serole og Vesime og i provinsen Alessandria: Cartosio, Castelletto d'Erro, Denice, Malvicino, Merana, Montechiaro d'Acqui, Pareto, Ponti og Spigno Monferrato.

5. Tilknytning til det geografiske område

5.1. Det geografiske områdes egenart

Jorden er leret, og undergrunden er mergelholdig; i visse områder er jordkomprimeringen sunket sammen, hvilket har ført til naturligt mudrede jorder med meget dybe lerlag og høj vandkapacitet og et meget højt frugtbarhedsindeks. Klimaet er typisk kontinentalt med kraftige kuldeperioder, rigelige snefald, hyppige skift mellem plus- og minusgrader om vinteren og høje sommertemperaturer, der meget pludseligt slår igennem i slutningen af juni. Nedbørsmængden varierer kun i ringe grad med en gennemsnitlig årlig nedbørsmængde på 300 mm; den er ringest i forårs- og sommerperioden, og der kan forekomme år med megen tørke. Disse jordbunds- og klimaforhold er afgørende for den typiske fodermasse, der vokser på marker og enge. Det drejer sig om artsrige marker med overvejende græsarter (ca. 75 %) og bælgplanter (ca. 25 %), hvortil kommer talrige krydder- og lægeurter. De væsentligste græsarter er: De væsentligste græsarter er: rajgræs (Lolium spp.), hundegræs (Dactylis glomerata), diverse svingelarter (Festuca spp.), rapgræs (Poa spp.), guldaks osv.De væsentligste bælgplanter er: bjergkløver (Trifolium montanum), kællingetand (Lotus corniculatus), røllike (Achillea spp.) osv. Blandt krydderurterne findes der foruden guldaks en hel række skærmplanter såsom vild gulerod (Daucus carota carota), agertidsel (Cirsium arvense), lægesalvie (Salvia officinalis), lavendel (Lavandula latifolia), mange timian-arter (Thymus spp.), almindelig rude (Ruta graveolens), hunderose (Rosa canina canina) osv. Denne fodermasse, hvor næringsstofferne i form af forholdet mellem kulstof, proteiner og vitaminer, findes i en naturlig balance, giver foder af høj kvalitet til gedeavl. Geder græsser også i skovene, der foruden at beskytte jordbunden også beskytter dyrene under hedebølger om sommeren.

5.2. Produktets egenart

»Robiola di Roccaverano«/»Roccaverano« er en lille, blød ost uden skorpe. Den adskiller sig fra andre oste ved sin mælkehvide masse uden huller. Dens tekstur varierer fra blød og fløjlsagtig til kompakt og fast. Den smelter i munden og har en behagelig smag med en eftersmag, der går fra grønt græs og lægeurter til en stærkere og skarpere smag, som minder om ristede hasselnødder og ged.

5.3. Sammenhængen mellem det geografiske område og produktets kvalitet eller egenskaber (for BOB) eller produktets bestemte egenskaber, omdømme eller andre kendetegn (for BGB)

De smags- og duftstoffer, der kendetegner »Robiola di Roccaverano«/»Roccaverano«, er knyttet til kvaliteten af den anvendte råmælk, som afhænger af dyrefoderets kvalitet. Mælkens kvalitet kan tilskrives den høje kvalitet af dyrenes foder.

De særlige karakteristika ved en flora, der udmærker sig ved forskellige dufte og aromaer, sætter deres præg på den mælk, som bruges til fremstillingen af »Robiola di Roccaverano«/»Roccaverano«, og giver den en duft, der adskiller den fra alle andre oste.

I et dokument skrevet af præsten Pistone i 1899 fortælles historien om Roccaverano sogn og omegn fra 960 til 1860. Blandt de historiske optegnelser af politisk interesse optræder der også økonomiske oplysninger, der tjener til at fremhæve betydningen af »Robiola di Roccaverano«/»Roccaverano«, som det forhold, at Roccaverano kommune afholdt fem markedsfester om året. Ved disse lejligheder solgtes der med henblik på eksport »de fremragende Robiole-oste«. Der tales udtrykkeligt om »eksport«, fordi »Robiola« allerede på den tid var en ost, der ikke kun var kendt i Italien, men også i Frankrig. Heraf fremgår, at »Robiola« allerede dengang ikke blev anset for en almindelig ost, men en ost med særlige egenskaber, der adskilte sig fra andre oste. »Robiola di Roccaverano«/»Roccaverano« kan også opbevares i op til seks måneder i olie i glas eller oplagres i halm.

Henvisning til offentliggørelsen af varespecifikationen

Varespecifikationens fulde tekst er tilgængelig på webstedet: http://www.politicheagricole.it/flex/cm/pages/ServeBLOB.php/L/IT/IDPagina/3335

eller alternativt:

ved at gå direkte til hjemmesiden for ministeriet for landbrug, fødevarer og skovbrug (www.politicheagricole.it), klikke på »Qualità« (øverst til højre på skærmen), dernæst på »Prodotti DOP IGP STG« (til venstre på skærmen) og til sidst på »Disciplinari di Produzione all'esame dell'UE«.

(1) EUT L 343 af 14.12.2012, s. 1.